LEGISLATÍVNA RADA VLÁDY
      SLOVENSKEJ REPUBLIKY

	     Na rokovanie vlády SR
                                                                                      dňa 10.decembra 2003
                                                                                      K materiálu č.10370/2003
                                                                                      K bodu č.

	S T A N O V I S K O

k návrhu poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon Slovenskej národnej rady č.254/1991 Zb. o Slovenskej televízii v znení neskorších predpisov (tlač 457)
________________________________________________________________ 

	I
Podľa § 70 ods.2 zákona Národnej rady Slovenskej republiky č.350/1996 Z.z. o rokovacom poriadku Národnej rady Slovenskej republiky v znení neskorších predpisov požiadal predseda Národnej rady Slovenskej republiky P.Hrušovský listom z 12.novembra 2003  vládu Slovenskej republiky o zaujatie stanoviska k návrhu poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon Slovenskej národnej rady č.254/1991 Zb. o Slovenskej televízii v znení neskorších predpisov (tlač 457).
	
	II

Účelom predloženého poslaneckého návrhu novely zákona o Slovenskej televízii je upraviť spôsob, akým môže 1/5 poslancov Národnej  rady Slovenskej republiky požiadať o odvolanie celej Rady Slovenskej televízie. 
V dôvodovej správe je uvedené, že návrh zákona nebude mať negatívny dopad na štátny rozpočet ani zvýšené nároky na pracovné sily a organizačné zabezpečenie. S týmto konštatovaním sa stotožňuje aj odbor štátneho rozpočtu Ministerstva financií SR.
	III

Legislatívna rada vlády SR prerokovala predmetný návrh na svojom zasadnutí 3.decembra 2003.
Predkladateľom návrhu zákona na rokovanie vlády je minister kultúry, ktorý odporúča vláde SR vysloviť  s predloženým návrhom nesúhlas. V pripojenom návrhu stanoviska vlády Slovenskej republiky k predloženému návrhu zákona sú uvedené aj dôvody tohto odporúčania. 
Legislatívna rada vlády SR odporúča vláde Slovenskej republiky k predmetnému návrhu zaujať nesúhlasné stanovisko z dôvodov uvedených v IV. časti tohto stanoviska.	
	
                                              IV

	  Návrh

                                         S T A N O V I S K O
                                     vlády Slovenskej republiky

k návrhu poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon Slovenskej národnej rady č.254/1991 Zb. o Slovenskej televízii v znení neskorších predpisov (tlač 457)
________________________________________________________________

	Vláda Slovenskej republiky n e s ú h l a s í s návrhom poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon Slovenskej národnej rady č.254/1991 Zb. o Slovenskej televízii v znení neskorších predpisov (tlač 457) z týchto dôvodov:
	
Predložený návrh zákona rieši problematiku spojenú s odvolaním Rady slovenskej televízie iba čiastočne. Predmetnú problematiku komplexne upravuje   nový zákon o Slovenskej televízii. Zákon obsahuje okrem precíznejšej úpravy možností odvolania všetkých členov Rady Slovenskej televízie, ak sú pre to naplnené zákonom vymedzené dôvody, tiež aj povinnosť v ustanovenom termíne vymenovať nových členov Rady Slovenskej televízie, čo predložený návrh zákona neupravuje. 
Okrem otázok spojených  so zabezpečením funkčnosti Rady Slovenskej televízie, nedostatočného špecifikovania všetkých úloh a povinností členov rady, nesplnením ktorých môžu vzniknúť dôvody na odvolanie rady ako celku , návrh zákona vykazuje ešte  ďalej uvedené legislatívnotechnické nedostatky :

Články nie sú označené  rímskymi číslami „Čl. I“ a Čl. II“.
 
V čl. I v citáciách zákonov č.82/1995 Z. z. a č.321/1996 Z. z. nie sú za slovom „zákona“  doplnené slová „Národnej rady Slovenskej republiky“.

V úvodnej  vete  k § 8 skratka „ods.“  nie je uvedená celým slovom.

V § 8 je odsek  2 nesprávne označený ako odsek „(1)“ a nie je  označený ako odsek „(2)“ a text v odrážkach nie je začlenený  do písmen, a ak nejde o kumulatívne vyjadrenie, nie sú  alternatívy označené vylučovacou spojkou „alebo“, umiestnenou medzi posledné dve  z troch navrhovaných možností. 

V odseku 2 slovo „Rady“ vo všetkých tvaroch nie je uvedené  malým  písmenom, tak ako je to  už v  zavedenej legislatívnej skratke v § 7.

V úvodnej vete zlomok 1/5 nie je  vyjadrený slovom.

V texte za prvou odrážkou slová „výkon verejnej služby STV“ nie sú  v súlade s terminológiou používanou v tomto zákone, tak ako je to  v  § 3 ods.1 „Poslaním Slovenského rozhlasu je slúžiť verejnosti“,   možno ich chápať v úplne inom význame.

V texte za prvou a druhou odrážkou skratka „STV“ nie je uvedená slovom.
V  texte za  treťou odrážkou slová „Štatút Rady“ nie sú  v súlade so slovami „štatút  rady“, ako je to uvedené v § 15 ods.3.

Na konci posledná veta, je nesprávne označená ako odsek (2), má byť bez označenia a má znieť:„Doterajšie odseky 2 až 6  sa označujú ako odseky 3 až 7.

Bratislava : 3. decembra 2003 
Vypracovala : Jiřina Fischerová

Schválil: Štefan Grman 
	generálny riaditeľ
       sekcie vládnej legislatívy                         

		Daniel  L I P Š I C
             podpredseda vlády,
                                                                            minister spravodlivosti SR a
                                                                     predseda Legislatívnej rady vlády SR